## Rješenje kojim se društvu Istra-Marmi d.o.o. odobrava objavljivanje ponude za preuzimanje dioničkog društva Kamen d.d., Pazin

### NN 149/2009 (15.12.2009.), Rješenje kojim se društvu Istra-Marmi d.o.o. odobrava objavljivanje ponude za preuzimanje dioničkog društva Kamen d.d., Pazin

149 15.12.2009 Rješenje kojim se društvu Istra-Marmi d.o.o. odobrava objavljivanje ponude za preuzimanje dioničkog društva Kamen d.d., Pazin

HRVATSKA AGENCIJA ZA NADZOR FINANCIJSKIH USLUGA

3655

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07 i 36/09), Uprava Hrvatske agencije za nadzor financijskih usluga, temeljem Zahtjeva društva ISTRA-MARMI d.o.o., sa sjedištem u Pazinu, Lakota 2, za odobrenje objavljivanja ponude za preuzimanje dioničkog društva Kamen d.d., sa sjedištem u Pazinu, Trg slobode 2, na sjednici održanoj 3. prosinca 2009. godine, donijela je

RJEŠENJE

1. Društvu Istra-Marmi d.o.o., sa sjedištem u Pazinu, Lakota 2, odobrava se objavljivanje ponude za preuzimanje dioničkog društva Kamen d.d., sa sjedištem u Pazinu, Trg slobode 2.

2. Ovo Rješenje objavit će se u »Narodnim novinama«.

Obrazloženje

I. Društvo Istra-Marmi d.o.o., sa sjedištem u Pazinu, Lakota 2, (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), 26. kolovoza 2009. godine, na temelju odredbe članka 24. stavak 1. Zakona o preuzimanju dioničkih društava (»Narodne novine« broj 109/07 i 36/09, dalje u tekstu: Zakon), Zahtjev za odobrenje objavljivanja ponude za preuzimanje dioničkog društva Kamen d.d., sa sjedištem u Pazinu, Trg slobode 2 (dalje u tekstu: Izdavatelj), ponudu za preuzimanje te isprave iz članka 22. stavak 3. Zakona, a dopunu predmetnog zahtjeva 7. listopada, 13. studenog i 27. studenog 2009. godine.

II. Obveza objavljivanja ponude za preuzimanje, nastala je za Ponuditelja 20. siječnja 1998. godine, stjecanjem 5.556 dionica Društva koje daju pravo glasa, što predstavlja 3,98% udjela u temeljnom kapitalu Izdavatelja i daje 5.556 glasova odnosno 3,98 % od ukupnog broja glasova koje daju dionice Izdavatelja s pravom glasa, temeljem »Ugovora o prodaji i prijenosu dionica Kamen d.d., Pazin, Trg Slobode 2«, sklopljenih sa društvom Lovrex d.o.o. Zagreb, kao prodavateljem navedenih dionica.

Sukladno odredbi članka 3. stavak 1. Zakona o postupku preuzimanja dioničkih društava (»Narodne novine« broj 124/97, 57/01), pravna ili fizička osoba koja po bilo kojoj osnovi osim nasljeđivanjem stekne dionice jednog izdavatelja, a tim stjecanjem broj glasova u glavnoj skupštini izdavatelja koji joj pripada prijeđe 25% od ukupnog broja glasova u glavnoj skupštini izdavatelja, obvezna je o stjecanju odmah obavijestiti Komisiju za vrijednosne papire Republike Hrvatske (u daljnjem tekstu: Komisija) te u roku od 7 dana od dana stjecanja objaviti ponudu za preuzimanje.

Navedenim stjecanjem Ponuditelj je, sukladno odredbi članka 3. stavak 1. Zakona o postupku preuzimanja dioničkih društava (»Narodne novine« broj 124/97, 57/01), prešao prag od 25 % dionica s pravom glasa u Izdavatelju.

Nakon navedenog stjecanja Ponuditelj je ukupno imatelj 39.914 dionica Izdavatelja što predstavlja 28,63% udjela u temeljnom kapitalu Izdavatelja i daje 39.914 glasova odnosno 28,63% od ukupnog broja glasova koje daju dionice Izdavatelja s pravom glasa.

Nakon nastanka obveze na preuzimanje, Ponuditelj je nastavio stjecati dionice sklapanjem ugovora o kupoprodaji i prijenosu dionica i transakcijama na burzi. Na dan izdavanja ovog rješenja Ponuditelj raspolaže s ukupno 71.600 dionica, odnosno 71,99% učešća u temeljnom kapitalu Izdavatelja, što daje 71,99 % od ukupnog broja glasova koje daju dionice Izdavatelja s pravom glasa.

Prema izjavi Ponuditelja, dostavljenoj uz Zahtjev za odobrenje objavljivanja ponude za preuzimanje, osim navedenih, isti nije sklapao druge pravne poslove u cilju stjecanja dionica Izdavatelja u razdoblju od 1 godine prije dana nastanka obveze na objavljivanje ponude za preuzimanje do dana podnošenja Zahtjeva za odobrenje objavljivanja ponude za preuzimanje.

III. Cijena koju se Ponuditelj u ponudi za preuzimanje obvezuje platiti po dionici iznosi 330,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj je Ponuditelj stjecao dionice Ciljnog društva s pravom glasa u razdoblju od jedne godine prije dana nastanke obveze do dana podnošenja Zahtjeva za odobrenje objavljivanja ponude za preuzimanje iznosi 330,00 kuna.

Sukladno potvrdi Zagrebačke burze d.d., Zagreb, Ivana Lučića 2/a od 13. studenog 2009. godine, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Društva izračunata na način propisan odredbom članka 16. stavak 6. Zakona, iznosi 330,00 kuna.

Slijedom navedenog, utvrđeno je da je cijena izražena u ponudi za preuzimanje u iznosu od 330,00 kuna po dionici, određena u skladu s odredbama članka 16. stavaka 2. i 6. Zakona.

IV. Ponuditelj je imatelj ukupno 71.600 redovnih dionica Izdavatelja, a temeljni kapital Izdavatelja podijeljen je na 99.458 redovnih dionica, svaka u nominalnom iznosu od 300,00 kuna.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih dionica Izdavatelja s pravom glasa.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od društva Istarska kreditna banka d.d. Umag, kao garanta, u korist osoba koje će pohraniti svoje dionice u ponudi za preuzimanje.

V. Sukladno odredbi čl. 61. st. 2. Zakona, osobe kojima je obveza objavljivanja ponude za preuzimanje nastala sukladno odredbama Zakona o postupku preuzimanja dioničkih društava (»Narodne novine«, br. 124/97. i 57/01.) i Zakona o preuzimanju dioničkih društava (»Narodne novine«, br. 84/02., 87/02. i 120/02.), a koje do dana stupanja na snagu ovoga Zakona nisu podnijele zahtjev za odobrenje objavljivanja ponude za preuzimanje, obvezne su nastalu obvezu izvršiti sukladno odredbama ovoga Zakona.

U provedenom postupku utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

VI. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/09-10/9

Urbroj: 326-111-09-11

Zagreb, 3. prosinca 2009.

Član Uprave
Ivan Vrljić, v. r.

Rješenje, NN 149/2009-3655